Gratis hartoperasie red 9-jarige se leweCaroline Smit. (Foto: Verskaf) Die negejarige Caroline Smit van Tzaneen in Limpopo was amper haar lewe kwyt toe dit in November verlede jaar aan die lig gekom het dat sy ŉ massiewe gat in haar hart het. ŉ Lewensveranderende hartoperasie, wat haar ouers boonop niks gekos het nie, stel haar nou in staat om eendag haar droom uit te leef om ŉ veearts te word. Petrus, Caroline se pa, sê sy het verlede jaar skielik flou geword, wat daartoe gelei het dat ŉ verskeidenheid toetse op haar gedoen is. Sy het ŉ geskiedenis van moegheid en hoofpyne, maar die oorsaak daarvan is nooit vasgestel nie. “Ons het tot op daardie stadium geen idee gehad dat Caroline ŉ hartkwaal gehad het nie,” sê Petrus. “Dit was die begin van ŉ lang en pynlike proses van toetse wat toe eindelik gewys het dat sy dringend ŉ hartoperasie nodig het. Die hele proses is iets wat ek iemand anders nooit sal toewens nie.” Dr. Erich Schürmann sê Caroline was aanvanklik by ŉ openbare hospitaal behandel, maar haar gesin was genoop om gespesialiseerde behandeling te kry. Schürmann is die medestigter van die Maboneng‑hart‑en‑long‑instituut en kon Caroline met behulp van die Netcare-stigting gratis behandel. “Klein Caroline is gediagnoseer met atriale septale defek (ASD) secundum, wat beteken sy het ŉ groot gat in haar hart tussen die boonste twee hartkamers. As gevolg hiervan word meer bloed in die regterkant van die hart gedwing wat dit vergroot en geweldig druk op die hart plaas,” sê Schürmann. “Met verloop van tyd kan die toestand ernstig skade aan ŉ groeiende kind verrig, daarom was die enigste keuse om te opereer om haar die beste moontlike kans op ŉ gesonde en aktiewe lewe te gee.” ŉ Groep spesialiste, onder leiding van Schürmann, het onlangs die ingewikkelde prosedure by Netcare Sunninghill-hospitaal se pediatriese eenheid op Caroline gedoen om haar aangebore hartdefek reg te stel. Caroline het ná die operasie vinnig herstel en kon ŉ skamele drie dae later uit die hospitaal ontslaan word. Caroline en haar ouers “Dit voel asof ŉ berg van ons skouers af is,” sê Petrus. “Ons klein engel voel soveel beter en dit is merkwaardig om die verskil in haar energievlakke te sien. Sy hardloop rond en speel nou soos ŉ normale kind moet.” Petrus sê hy en sy vrou, Lucille, raak skoon bewoë wanneer hulle dink aan al die hulp wat aan hulle en Caroline in hierdie tyd verleen is. Van die betrokke dokters tot familie, vriende en hul albei se werkgewers. “Caroline is ŉ omgeekind wat nog altyd lief was vir die natuur en diere, daarom is dit ŉ groot verligting vir ons familie dat ons dogter se hart nou werk soos dit moet.” Mande Toubkin, bestuurder van noodgevalle, trauma, oorplantings en korporatiewe maatskaplike beleggings by Netcare, sê daar is ŉ groot nood vir hierdie soort gespesialiseerde hartoperasies. Omdat die soort operasies so baie hulpbronne verg, is dit egter nie geredelik beskikbaar vir Jan Alleman nie. “Deur saam met spesialiste en organisasies sonder winsbejag te werk, soos die Maboneng-stigting wat befondsing vir die operasies koördineer, kan die private sektor help om die toekoms van kinders soos Caroline, wat dringend hartoperasie nodig het, verbeter,” sê Toubkin. “Daar is min inisiatiewe wat meer lonend is as om ŉ verskil aan ŉ kind se lewe te maak, daarom wens ons Caroline alles van die beste toe vir haar toekoms en hoop sy verwesenlik haar droom om met diere te werk wanneer sy ouer is.”